༄༅། །ཐུགས་རྗེ་ཆེན་པོ་དང་ཕྱག་རྒྱ་ཆེན་པོ་ཟུང་འཇུག་ཏུ་
ཉམས་སུ་ལེན་པའི་ཚུལ་བརྒྱུད་རིམ་གསོལ་འདེབས་
སོགས་གོང་དང་ཅུང་མི་འདྲ་བ་བཞུགས་སོ། །
༄༅༅། །ཨོཾ་སྭསྟི་སིདྡྷ། སྟན་བདེ་བ་ལ་སྐྱིལ་མོ་ཀྲུང་གིས་བསྡད་ལ། བླ་མ་དང་
དཀོན་མཆོག་གསུམ་ལ་སྐྱབས་སུ་འགྲོ་བར་བྱ། སེམས་ཅན་ཐམས་ཅད་བདེ་བ་དང་
བདེ་བའི་རྒྱུ་དང་ལྡན་པར་གྱུར་ཅིག་སྙམ་པའི་བྱམས་པ་དང་། སྡུག་བསྔལ་དང་སྡུག་
བསྔལ་གྱི་རྒྱུ་དང་བྲལ་བར་གྱུར་ཅིག་སྙམ་པའི་སྙིང་རྗེ་དང༌།
སྡུག་བསྔལ་མེད་ཅིང་
བདེ་བ་དང་མི་འབྲལ་བར་གྱུར་ཅིག་སྙམ་པའི་དགའ་བ་དང༌། སྡུག་བསྔལ་གྱི་རྒྱུ་
ཆགས་སྡང་དང་བྲལ་ཏེ་ཆོས་བརྒྱད་མགོ་སྙོམས་པར་གྱུར་ཅིག་སྙམ་པའི་བཏང་སྙོམས་
ཏེ། ཚད་མེད་པ་བཞི་བསྒོམ། དེ་ནས་སེམས་ཅན་གྱི་དོན་དུ་སངས་རྒྱས་བསྒྲུབ་
པའི་དོན་དུ་ཏིང་ངེ་འཛིན་སྒོམ་སྙམ་དུ་བྱང་ཆུབ་ཀྱི་སེམས་བསྒོམ། ཨོཾ་སྭ་བྷཱ་ཝ་ཤུདྡྷ་
སརྦ་དྷརྨཿསྭ་བྷཱ་ཝ་ཤུདྡྷ྅་ཧཾ། ཞེས་བརྗོད་པས་བདག་དང་སྣང་བ་ཐམས་ཅད་སྟོང
པར་བསམ། དེ་ནས་སྐད་ཅིག་གིས་རིན་པོ་ཆེའི་ཁྲི་པདྨ་དང། ཟླ་བའི་གདན་གྱི་
སྟེང་དུ་རང་གི་སེམས་ཧྲིས་མཚན་པར་བསམ། དེ་ལས་འོད་འཕྲོས། སེམས་ཅན་
གྱི་དོན་བྱས་ཚུར་འདུས་པ་ལས། ཐུགས་རྗེ་ཆེན་པོ་སྐུ་མདོག་དཀར་པོ་ཞལ་གཅིག་
ཕྱག་བཞི་པ་ཕྱག་དང་པོ་གཉིས་ཐུགས་ཀར་ཐལ་མོ་སྦྱར་ནས་སངས་རྒྱས་ཐམས་ཅད་
ལ་སེམས་ཅན་གྱི་དོན་མཛད་པར་བསྐུལ་བ། གཡས་ཀྱི་འོག་མ་ན་ཕྲེང་བ་དཀར་པོ་
འཛིན་པ། གཡོན་གྱི་འོག་མས་རིན་པོ་ཆེ་དང་བཅས་པའི་པདྨ་འཛིན་པ། རིན་པོ་
159-

ས་སྐྱ་བཀའ་འབུམ། ༼རི》 འགྲོ་མགོན་ཆོས་རྒྱལ་འཕགས་པའི་གསུང་རབ་གླེགས་བམ་བཞི་པ།
ཆེའི་དབུ་རྒྱན་དང་། མགུལ་རྒྱན་དང༌། སྐ་རགས་ལ་སོགས་པ་རིན་པོ་ཆེའི་རྒྱན་
ཐམས་ཅད་ཀྱིས་བརྒྱན་ཅིང༌། དར་སྣ་ཚོགས་ཀྱི་ན་བཟའ་མནབས་པ། སྐུ་ལས་འོད་
ཟེར་དཔག་ཏུ་མེད་པ་འཕྲོས་པས་སེམས་ཅན་ཐམས་ཅད་ཀྱི་དོན་མཛད་པ། སྤྱི་བོ་
ན་སངས་རྒྱས་ཐམས་ཅད་ཀྱི་ཡེ་ཤེས་གཅིག་ཏུ་བསྡུས་པའི་ངོ་བོ་བླ་མ་འོད་དཔག་
ཏུ་མེད་པའི་རྣམ་པས་དབུ་བརྒྱན་པ། སྣང་ལ་རང་བཞིན་མེད་པ་མེ་ལོང་ནང་གི་
གཟུགས་བརྙན་ལྟ་བུར་བསམས་ལ། ཡིད་ཅུང་ཟད་བཟུང་། དེ་ནས་སྤྱི་བོ་ན་བླ་
མ་འོད་དཔག་ཏུ་མེད་པའི་རྣམ་པར་བཞུགས་པ་ལ་དམིགས་ནས། བླ་མ་བཅོམ་
ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་
རྒྱས་འོད་དཔག་ཏུ་མེད་པས་བདག་གི་སྡིག་པ་དང་སྒྲིབ་པ་ཐམས་ཅད་བྱང་ཞིང་
བསོད་ནམས་དང་ཡེ་ཤེས་ཀྱི་ཚོགས་ཐམས་ཅད་མྱུར་དུ་རྫོགས་པ་དང་། ཡང་དག་
པའི་ཏིང་ངེ་འཛིན་རྒྱུད་ལ་སྐྱེས་ནས་མྱུར་དུ་མངོན་པར་རྫོགས་པར་འཚང་རྒྱ་བར་
བྱིན་གྱིས་བརླབ་ཏུ་གསོལ། ཞེས་ཞེ་ཐག་པ་ནས་གསོལ་བ་ལན་གསུམ་གདབ། དེ་
ནས་བདེ་བ་དང་སྡུག་བསྔལ་དང༌། འཁོར་བ་དང་མྱ་ངན་ལས་འདས་པའི་རྩ་བ་
ཐམས་ཅད་སེམས་ཡིན་ལ། སེམས་དེ་བརྟགས་ན་ཁ་དོག་དང་དབྱིབས་སུ་གྲུབ་པ་
མེད་ཅིང༌་། གཅིག་དང་དུ་མ་མ་ཡིན་པས་ན་རང་གི་སེམས་ངོ་བོས་སྟོང་ངོ་བོ་མེད་
པའི་དབང་གིས་གདོད་ནས་སྐྱེ་བ་མེད་པས་དང་པོ་སྐྱེ་བའི་རྒྱུས་སྟོང༌་། སྐྱེ་བ་མེད་
པའི་ཕྱིར་སྡོད་ས་མེད་པས་བར་དུ་གནས་པས་སྟོངང༌། གནས་མེད་པའི་ཕྱིར་འཇིག་
རྒྱུ་མེད་པས་མཐར་འགག་པས་སྟོང་བས་གཞི་དང་རྩ་བ་མེད་ཅིང་། སྤྲོས་པ་ཐམས་
ཅད་དང་བྲལ་བས་ནམ་མཁའ་ལྟ་བུ་ཞེས་སྤྲོས་པ་བཅད་ལ་མཚན་མ་དང་རྣམ་པར་
རྟོག་པ་གང་ཡང་མི་བསྒོམས་ཤིང་། ཡིད་ལ་མི་བྱེད་པས་སྤྲོས་བྲལ་གྱི་ངང་ལ་ཡིད་
གློད་དེ་མཉམ་པར་གཞག་གོ། །གོམས་པ་དང་སེམས་མི་གཡོ་ཞིང་། གནས་པ་ཡུན་
160

ཐུགས་རྗེ་ཆེན་པོ་དང་ཕྱག་རྒྱ་ཆེན་པོ་ཟུང་འཇུག་ཏུ་ཉམས་སུ་ལེན་པའི་ཚུལ་བརྒྱུད་རིམ་གསོལ་འདེབས་སོགས་གོང་དང་ཅུང་མི་འདྲ་བ།
རིང་ཞིང་མི་རྟོག་པའི་ཏིང་ངེ་འཛིན་སྐྱེ་བར་འགྱུར་རོ། །དེ་ནས་རང་གི་སྙིང་ཁར་
ཧྲཱིཿབསྒོམས་པ་ལ་སྔགས་ཀྱི་ཕྲེང་བ་འོད་ཀྱི་ཚུལ་དུ་འཕྲོས་པས། སངས་རྒྱས་ཐམས་
ཅད་ཀྱི་ཐུགས་རྗེ་བསྐུལ་བདག་ལ་བྱིན་གྱིས་བརླབས་པར་བསམ། སེམས་ཅན་རྣམས་
ལ་ཕོག་པས་སྒྲིབ་པ་ཐམས་ཅད་དག་ནས། ཚོགས་གཉིས་བསགས་པར་བསམས་
ལ། ཨོཾ་མ་ཎི་པདྨེ་ཧཱུཾ་ཞེས་ཅི་ནུས་བཟླའོ། །བཟླས་པ་ཚར་བ་དང་དགེ་བ་བྱང་ཆུབ་ཏུ་
བསྔོ། སྤྱོད་ལམ་སྣ་ཚོགས་ཀྱི་ཚེ། རང་འདུག་པའི་གནས་བདེ་བ་ཅན་ཡིན་ལ། རང་
ཉིད་བཅོམ་ལྡན་འདས་འོད་དཔག་ཏུ་མེད་པའི་ཞབས་དྲུང་ན། ཇོ་བོ་ཐུགས་རྗེ་ཆེན་
པོར་གནས་པ་ཡིན་སྙམ་པའི་བསམ་པས་སྤྱད་པར་བྱའོ། །དེ་ལྟར་རྟག་ཏུ་བྱས་ན་
ཚེ་འདིར་ཚེ་རིང་ཞིང་༌། བར་དུ་གཅོད་པ་ཐམས་ཅད་ཞི་བ། སྐྱེ་བ་ཕྱི་མར་བདེ་
བ་ཅན་གྱི་ཞིང་ཁམས་སུ་སྐྱེས་ནས། མྱུར་དུ་མངོན་པར་རྫོགས་པར་སངས་རྒྱ་བར་
འགྱུར་རོ། །ཐུགས་རྗེ་ཆེན་པོ་དང་ཕྱག་རྒྱ་ཆེན་པོ་ཟུང་འཇུག་ཏུ་ཉམས་སུ་ལེན་པའི་
ཚུལ། ཆོས་རྗེ་ས་སྐྱ་པའི་མན་ངག་ཟབ་མོ་འདི། རང་གི་སློབ་མ་མོ་སྟོན་བྱུ་འཕུར་
ཞེས་བྱ་བས་གསོལ་བ་བཏབ་པའི་ངོར། མེ་མོ་བྱའི་ལོ་ཟླ་བ་བཞི་པའི་ཚེས་བརྒྱད་
ལ། སྐྱེར་ཁ་མདོར་འཕགས་པས་ཡི་གེར་བཀོད་པའོ། །ཆོས་ཚུལ་འདིའི་བརྒྱུད་པའི་
རིམ་པ་ནི། ཕྱག་ན་པདྨོ་དགྲ་ལས་རྣམ་རྒྱལ་དང་། །རྡོ་རྗེ་གདན་པ་ཡབ་སྲས་བ་
རི་དང༌་། །ཀུན་དགའ་སྙིང་པོ་བསོད་ནམས་རྩེ་མོ་དང་། །གྲགས་པ་རྒྱལ་མཚན་
ས་སྐྱ་པཎྜི་ཏ། །འགྲོ་མགོན་ཆོས་རྒྱལ་དགའ་ལྡན་བཀྲ་ཤིས་དཔལ། །བླ་མ་ཀུན་
བསོད་དཔལ་ལྡན་སེང་གེ་དང་། །ཆོས་རྗེ་བསོད་ནམས་ཞབས་དང་ཀུན་དགའི་
མཚན། །ལེགས་པར་བརྒྱུད་དེ་བདག་ལ་གནང་བའོ། །
161